הצעת החוק שתחייב את הבנקים לשלם ריבית ללקוחות בגין פיקדונות עו"ש הנמצאים ביתרת זכות תוגש בקרוב לוועדת השרים לחקיקה, כך הודיע היום חבר הכנסת אופיר אקוניס שהגיש את הצעת החוק יחד עם משה גפני וציון פיניאן.
שלושת חברי הכנסת נפגשו אתמול עם המפקח החדש על הבנקים דודו זקן, והעלו את הטענה כי ההסדרים הרלבנטיים לתשלום ריבית זכות המופעלים על ידי חלק מהבנקים אינם מספיקים. לפיכך, בכוונתם לקדם את הצעת החוק ולהגישה להצבעה בקריאה הטרומית גם אם ועדת השרים לענייני חקיקה תתנגד לה.
לפני כחצי שנה ביקשו השלושה לקדם את הצעת החוק אך נענו לבקשת בנק ישראל לדחות את העלאתה להצבעה על מנת לאפשר לבנקים להציע הסדר וולנטרי ללקוחותיהם. נכון להיום בנק הפועלים ובנק לאומי מציעים ללקוחותיהם הסדר לתשלום בגין ריבית הזכות ובנק דסקונט שוקד על הצעת מסלול כזה ללקוחותיו.